Document ID: 32011R0061

REGULAMENTUL (UE) NR. 61/2011 AL COMISIEI
din 24 ianuarie 2011
de modificare a Regulamentului (CEE) nr. 2568/91 privind caracteristicile uleiurilor de măsline și ale uleiurilor din resturi de măsline, precum și metodele de analiză a acestora
COMISIA EUROPEANĂ,
având în vedere Tratatul privind funcționarea Uniunii Europene,
având în vedere Regulamentul (CE) nr. 1234/2007 al Consiliului din 22 octombrie 2007 de instituire a unei organizări comune a piețelor agricole și privind dispoziții specifice referitoare la anumite produse agricole („Regulamentul unic OCP”) (1), în special articolul 113 alineatul (1) litera (a) și articolul 121 litera (h), coroborate cu articolul 4,
întrucât:
(1)
Regulamentul (CEE) nr. 2568/91 (2) al Comisiei definește caracteristicile fizice și chimice ale uleiurilor de măsline și ale uleiurilor din turte de măsline și metodele de analiză a caracteristicilor respective. Metodele menționate și valorile limită pentru caracteristicile uleiurilor trebuie actualizate în temeiul opiniilor unor experți chimiști și în concordanță cu rezultatele lucrărilor Consiliului Oleicol Internațional.
(2)
În speță, deoarece experții chimiști au ajuns la concluzia că conținutul de esteri etilici ai acizilor grași și de esteri metilici ai acizilor grași constituie un parametru al calității uleiurilor de măsline extravirgine, este necesar să se introducă valori limită ale acestor esteri, precum și o metodă pentru determinarea conținutului lor.
(3)
Pentru a permite o perioadă de adaptare la noile standarde, pentru introducerea mijloacelor necesare aplicării acestora și pentru a evita perturbarea tranzacțiilor comerciale, modificările aduse regulamentului menționat trebuie să se aplice de la 1 aprilie 2011. Din aceleași motive, este necesar să se dispună ca uleiurile de măsline fabricate și etichetate legal în Uniunea Europeană sau importate legal în Uniunea Europeană și puse în liberă circulație înainte de această dată să fie comercializate până la epuizarea tuturor stocurilor.
(4)
Prin urmare, Regulamentul (CEE) nr. 2568/91 trebuie modificat în consecință.
(5)
Măsurile prevăzute de prezentul regulament sunt conforme cu avizul Comitetului de gestionare a organizării comune a piețelor agricole,
ADOPTĂ PREZENTUL REGULAMENT:
Articolul 1
Regulamentul (CEE) nr. 2568/91 se modifică după cum urmează:
1)
La articolul 2 alineatul (1) se adaugă următoarea liniuță:
„-
pentru determinarea conținutului de ceruri, esteri metilici ai acizilor grași și esteri etilici ai acizilor grași prin cromatografie în fază gazoasă cu coloană capilară, metoda descrisă în anexa XX”
2)
În sumarul anexelor se adaugă următorul text:
„Anexa XX:
Metoda pentru determinarea conținutului de ceruri, esteri metilici ai acizilor grași și esteri etilici ai acizilor grași prin cromatografie în fază gazoasă cu coloană capilară”
3)
Anexa I se înlocuiește cu textul anexei I la prezentul regulament.
4)
Se adaugă anexa XX în conformitate cu anexa II la prezentul regulament.
Articolul 2
Produsele fabricate și etichetate legal în Uniunea Europeană sau importate legal în Uniunea Europeană și puse în liberă circulație înainte de 1 aprilie 2011 pot fi comercializate până la epuizarea stocurilor.
Articolul 3
Prezentul regulament intră în vigoare în a treia zi de la data publicării în Jurnalul Oficial al Uniunii Europene.
Se aplică de la 1 aprilie 2011.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 24 ianuarie 2011.

Labels: 7
3
17
6